Πρόταση κανονισμού (ΕΚ) του Συμβουλίου για τροποποίηση του κανονισμού (ΕΟΚ) αριθ. 3975/87 σχετικά με τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών (97/C 165/07) (Κείμενο που παρουσιάζει ενδιαφέρον για τον ΕΟΧ) COM(97) 218 τελικό - 97/0137(CNS)

(Υποβλήθηκε από την Επιτροπή στις 20 Μαΐου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 87,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός (ΕΟΚ) αριθ. 3975/87 του Συμβουλίου (1), όπως τροποποιήθηκε τελευταία από τον κανονισμό (ΕΟΚ) αριθ. 2410/92 (2) συγκαταλέγεται σε σύνολο αλληλένδετων μέτρων που έχουν ληφθεί από το Συμβούλιο σαν πρώτο βήμα προς την ολοκλήρωση της εσωτερικής αγοράς στον τομέα των μεταφορών 7 ότι το πεδίο εφαρμογής του εν λόγω κανονισμού είχε συνεπώς, περιοριστεί στις διεθνείς αεροπορικές μεταφορές μεταξύ των αεροδρομίων της Κοινότητας 7

ότι, έχοντας το Συμβούλιο αποφασίσει την κανονιστική ρύθμιση των ενδομεταφορών στο πλαίσιο της τρίτης δέσμης μέτρων απελευθέρωσης των αεροπορικών μεταφορών και την υποβολή των αεροπορικών μεταφορών που εκτελούνται εξ ολοκλήρου στο εσωτερικό ενός κράτους μέλους, επίσης στα κοινοτικά μέτρα απελευθέρωσης, κατέστη απαραίτητο να εκδοθούν μέτρα που θα επιτρέπουν στην Επιτροπή να εφαρμόζει τους κανόνες ανταγωνισμού στις αεροπορικές μεταφορές στο εσωτερικό ενός κράτους μέλους 7 ότι, για το σκοπό αυτό, το Συμβούλιο τροποποίησε το πεδίο εφαρμογής του κανονισμού (ΕΟΚ) αριθ. 3975/87 με τον κανονισμό (ΕΟΚ) αριθ. 2410/92 περιλαμβάνοντας σ' αυτόν τις αεροπορικές μεταφορές που πραγματοποιούνται εξ ολοκλήρου στο εσωτερικό ενός κράτους μέλους 7

ότι, ως εκ τούτου, η Επιτροπή δεν διαθέτει τη στιγμή αυτή τα μέσα για να ερευνά απευθείας τις περιπτώσεις για τις οποίες υπάρχουν υπόνοιες παραβίασης των άρθρων 85 και 86 της συνθήκης μεταξύ αεροδρομίου της Κοινότητας και αεροδρομίου σε τρίτη χώρα και ότι δεν διαθέτει τις αναγκαίες εξουσίες για να λαμβάνει τις αποφάσεις ή να επιβάλει τις ποινές που απαιτούνται για να παύσουν οι σχετικές παραβάσεις 7

ότι οι πρακτικές οι οποίες δύνανται να επηρεάσουν τον ανταγωνισμό στον τομέα των αεροπορικών μεταφορών μεταξύ της Κοινότητας και τρίτων χωρών, ενδέχεται να επηρεάσουν το εμπόριο μεταξύ των κρατών μελών 7 ότι, ως εκ τούτου, είναι σκόπιμο να θεσπιστούν κανόνες βάσει των οποίων η Επιτροπή, ενεργώντας σε στενή και συνεχή συνεργασία με τις αρμόδιες αρχές των κρατών μελών, μπορεί να λαμβάνει τα απαραίτητα μέτρα για την εφαρμογή των άρθρων 85 και 86 της συνθήκης στον εν λόγω τομέα των αεροπορικών μεταφορών 7

ότι ο κανονισμός (ΕΟΚ) αριθ. 3975/87 θέσπισε ένα σαφές και ικανοποιητικό νομικό πλαίσιο για την εφαρμογή των κανόνων του ανταγωνισμού στις αεροπορικές μεταφορές μεταξύ των αεροδρομίων της Κοινότητας 7 ότι, ως εκ τούτου, το πεδίο εφαρμογής του κανονισμού πρέπει να επεκταθεί στις διεθνείς αεροπορικές μεταφορές μεταξύ της Κοινότητας και των τρίτων χωρών 7

ότι, δεδομένων των χαρακτηριστικών που διέπουν τις διεθνείς αεροπορικές μεταφορές μεταξύ της Κοινότητας και των τρίτων χωρών, η εφαρμογή στον εν λόγω τομέα των διατάξεων του κανονισμού (ΕΟΚ) αριθ. 3975/87 μπορεί, σε ορισμένες περιπτώσεις, να συνεπάγεται συγκρούσεις με τις νομοθεσίες και τους κανόνες τρίτων χωρών ή με τις διατάξεις που περιέχονται στις διεθνείς συμφωνίες που συνάφθηκαν μεταξύ κρατών μελών και τρίτων χωρών που εφαρμόζονται για τις αεροπορικές υπηρεσίες του σχετικού ή των σχετικών δρομολογίων 7 ότι πρέπει στις περιπτώσεις αυτές να λαμβάνονται τα κατάλληλα μέτρα, στο πλαίσιο του κοινοτικού δικαίου, σύμφωνα με τα συμφέροντα της Κοινότητας, καθώς και τις υποχρεώσεις της βάσει του διεθνούς δικαίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3975/87 τροποποιείται ως εξής:

1. Στο άρθρο 1 απαλείφεται η παράγραφος 2.

2. Παρεμβάλλεται το ακόλουθο άρθρο 18 α:

«Άρθρο 18 α

Συγκρούσεις κανόνων

Εφόσον η εφαρμογή του παρόντος κανονισμού σε συγκεκριμένη περίπτωση ενδέχεται να οδηγήσει σε σύγκρουση με διατάξεις νομοθετικών, κανονιστικών ή διοικητικών πράξεων τρίτης χώρας ή με διατάξεις που περιέχονται σε συμφωνίες μεταξύ ενός κράτους μέλους και μιας τρίτης χώρας στον τομέα των αεροπορικών υπηρεσιών, η Επιτροπή προβαίνει το συντομότερο σε διαβουλεύσεις με τις αρμόδιες αρχές της εν λόγω χώρας.»

Άρθρο 2

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 374 της 31. 12. 1987, σ. 1.

(2) ΕΕ αριθ. L 240 της 24. 8. 1992, σ. 18.